b'\n_START_ARTICLE_\nDen Sorte Skole\n_START_SECTION_\nHistorie\n_START_PARAGRAPH_\nDen Sorte Skole blev grundlagt i 2004, som et dj-kollektiv best\xc3\xa5ende af Simon Dokkedal, Martin H\xc3\xb8jland og Martin Fernando Jakobsen, under aliasserne LeBon, Aage J\xc3\xa6ger og Langefinger._NEWLINE_Gruppen blev med tiden is\xc3\xa6r kendt for deres liveoptr\xc3\xa6dener, hvor de udelukkende benyttede pladespillere, mixere og hundredvis af vinylplader._NEWLINE_I 2011 tr\xc3\xa5dte Martin Fernando Jakobsen ud af bandet for at dedikere sin tid til NGO\'en Turning Tables. De to resterende medlemmer besluttede sig for at \xc3\xa6ndre kurs, og trak Den Sorte Skole i en ny retning v\xc3\xa6k fra hiphoppen og mash-up kulturen mod verdensmusikken, og senest et mere elektronisk og avantgardistisk udtryk._NEWLINE_Den Sorte Skole har optr\xc3\xa5dt p\xc3\xa5 scener over det meste af Europa, og spillede i sommeren 2017 deres hidtil st\xc3\xb8rste koncert, da de lukkede Orange Scene p\xc3\xa5 Roskilde Festivalen fredag aften med et skr\xc3\xa6ddersyet audiovisuelt show med over 100 medvirkende, g\xc3\xa6ste optr\xc3\xa6dener fra hele verden, dansere og en k\xc3\xa6mpe audiovisuel produktion skabt af Obscura Vertigo og Dark Matters.\n_START_SECTION_\nLektion #1\n_START_PARAGRAPH_\nLektion #1 er den f\xc3\xb8rste cd udgivelse fra Den Sorte Skole. Lektion 1 udkom i 2006, og best\xc3\xa5r af 74 plader, sammensmeltet ved hj\xc3\xa6lp af 4 pladespillere og 3 mixere p\xc3\xa5 i alt 57 minutter. Udgivelsen skabte stor opm\xc3\xa6rksomhed om DJ-kollektivet, og blev af diverse Hip Hop fora fremh\xc3\xa6vet som den bedste danske hiphopudgivelse i 2006.\n_START_SECTION_\nLektion #2\n_START_PARAGRAPH_\nLektion 2 fra 2008 var en 65minutters lang kollage med hundredvis af samples. En musikalsk rejse gennem hiphop, rock, folkemusik, b\xc3\xb8rnesange, electro osv, hvor mixet var opdelt i fire dele med hver sin elegante opbygning og klimaks._NEWLINE_I k\xc3\xb8lvandet p\xc3\xa5 Lektion 2, spillede Den Sorte Skole udsolgte koncerter over hele landet, samt to koncerter p\xc3\xa5 Roskilde Festivalen i 2008 og 2009. I 2010 fulgte de op p\xc3\xa5 succesen med en k\xc3\xa6mpe fejring af Roskilde Festivalens 40-\xc3\xa5rige jubil\xc3\xa6um for 25.000 publikummer p\xc3\xa5 festivalens Arena scene.\n_START_SECTION_\nLektion #3\n_START_PARAGRAPH_\nI 2011 besluttede Martin H\xc3\xb8jland og Simon Dokkedal sig for at dedikere deres tid fuldt ud til Den Sorte Skole. De sagde deres jobs op, og brugte de efterf\xc3\xb8lgende to \xc3\xa5r p\xc3\xa5 at indsamle musik til et k\xc3\xa6mpe bibliotek, og derefter klippe og klistre sig gennem tusindvis af gamle vinylplader fra alle afkroge af verden._NEWLINE_P\xc3\xa5 Lektion 3, der udkom i 2013, m\xc3\xb8dte fransk elektronika, libanesisk surf og guitarrifss fra Mali, feltoptagelser af tibetanske munke, der gik h\xc3\xa5nd i h\xc3\xa5nd med tysk industrial og amerikansk, psykedelisk rock._NEWLINE_Pladen fik roser fra b\xc3\xa5de danske og internationale anmeldere, blandt andet blev den rost af The New Yorker, der k\xc3\xa5rede den som "One of the most overlooked albums of 2013" og den engelske BBC journalist Gilles Peterson tog nummeret Formula Dub med p\xc3\xa5 hans "All Winners Mixtape"._NEWLINE_Livekoncerterne der fulgte Lektion 3, blev skabt i samarbejde med det visuelle kollektiv Dark Matters og blev opf\xc3\xb8rt over fem aftener i Skuespilhuset i K\xc3\xb8benhavn. Den visuelle produktion udfordrede formatet for danske livekoncerter, og blev blandt andet debatteret i Smagsdommerne.\n_START_SECTION_\nIndians & Cowboys\n_START_PARAGRAPH_\nIndians & Cowboys fortsatte kursen i verdensmusikken, men tog et dybere indstik i Den Sorte Skole\'s musikalske univers._NEWLINE_Endnu flere samples, mere komplekse kompositioner og en vildere energi kendetegnede pladen. Hvor Lektion 3 var bygget af hundredvis af samples, talte Indians & Cowboys tusinder; 350 plader fra 75 lande, fordelt p\xc3\xa5 6 kontinenter og fra fem \xc3\xa5rtier, smeltede sammen p\xc3\xa5 pladen._NEWLINE_Pladen fik stor international bev\xc3\xa5genhed, og Den Sorte Skole turnerede efterf\xc3\xb8lgende i Europa p\xc3\xa5 klubber og festivaler, blandt andet Glastonbury i England._NEWLINE_Den franske avis Le Monde rejste i 2015 til K\xc3\xb8benhavn for at d\xc3\xa6kke Den Sorte Skole\'s fremf\xc3\xb8rsel af deres Symfoni #2, skabt i samarbejde med filmkomponisten Karsten Fundal og Copenhagen Philharmonics. I den forbindelse kaldte Le Monde Indians & Cowboys for "et monumentalt v\xc3\xa6rk p\xc3\xa5 st\xc3\xb8rrelse med Babelst\xc3\xa5rnet"\n_START_SECTION_\nSymfonier\n_START_PARAGRAPH_\nI januar 2014 p\xc3\xa5begyndte Den Sorte Skole et huskomponist residency med DR\'s Underholdningsorkester og Kunststyrelsen. Fra 2014 til 2019 skulle Den Sorte Skole, sammen med den internationalt anerkendte filmkomponist Karsten Fundal, skrive tre symfonier ved at forbinde Den Sorte Skole\'s samplede univers med et klassisk orkester. Symfoni #1 fik premiere foran 2500 publikummer i den store koncertsal i Koncerthuset i K\xc3\xb8benhavn i 2014._NEWLINE_Efter den politiske beslutning om at lukke DR\'s Underholdningsorkester i 2015, blev projektet flyttet til Copenhagen Philharmonic Orchestra. Symfoni #2 fik premiere som en del af koncertr\xc3\xa6kken "60 Minutes" d.17 februar 2016 i Radiohuset._NEWLINE_En ny symfoni forventes i 2019.'